மேச்சேரி பத்ரகாளியம்மன் கோயில்

அருள்மிகு  பத்ரகாளியம்மன் திருக்கோயில் சேலம் மாவட்டம், மேச்சேரியில் உள்ளது.

கோயில்
மேச்சேரி பத்ரகாளியம்மன் திருக்கோயிலின் பிரதான வாசல், வடக்கு நோக்கிய ராஜகோபுரத்துடன் கம்பீரமாகக் காட்சி அளிக்கின்றது. மேலும், கோயிலைச் சுற்றி உயர்ந்த மதில்களும், நான்கு திசைகளிலும் நான்கு கோபுரங்களுடன் கூடிய வாயில்களும் உள்ளன.

மேச்சேரி பத்ரகாளி அன்னை அஷ்ட புஜங்களில் பிரம்மா, விஷ்ணு, ருத்ரரூபமான சூலாயுதம், கபாலம், உடுக்கை, வாள், கேடயம், தலை, மணிகளை தாங்கிய தண்டையணி பொன்சலங்கை அணிந்து வலதுகால் மேலூன்றி,

பொன் சலங்கை அணிந்த இடது காலை அசுரன் மீது ஊன்றி வீராசனத்தில் அமர்ந்து, 

மூக்கில் மின்னும் மூக்குத்தியும், பவளமாய் ஜொலிக்கும் புன்சிரிப்புடனும், அக்னி மகுடமும், குண்டலமும் அணிந்து தேவியாய், பத்ரகாளியாய் அனைவருக்கும் காட்சியளித்து அருள்புரிகின்றாள்.

தோசம் தீர்க்கும் தலம்
அன்னையைத் தரிசனம் செய்வதால் 21 தலைமுறையில் செய்த பாவங்கள், சோகம், ரோகம் போன்றவை நீங்கும். வித்தை, புத்தி சித்திக்கும். அன்னையைப் பணிந்து வழிபட்டால் அஷ்டமாசித்திகளும் கைகூடிவரும்.

மேலும், சாப தோஷங்கள், ஏவல், பில்லிசூனியம், எதிரிகளால் ஏற்படும் தொல்லைகள், ராகு, கேது தோஷத்தால் ஏற்படும் திருமணத் தடைகள், குழந்தைப்பேறு இன்மை ஆகியவை அன்னையின் திருக்கோயிலில் ராகுகாலத்தில் எலுமிச்சை விளக்கு ஏற்றி வழிபட்டால் நீங்குகின்றன என்பது பக்தர்களின் நம்பிக்கை ஆகும்.

மற்றும், மனநோய் பாதித்தவர்கள் ஒரு மண்டலம் இங்கு வந்து அன்னையை வணங்கி, தீர்த்தம், விபூதி உட்கொண்டால் நோய் நீங்குகிறது. 

பேய், பிசாசு பிடித்தவர்கள் வந்து பூதகணங்களின் முன் கூட்டு பிரார்த்தனை செய்து, விபூதி அணிந்தால் நீங்கிவிடுகிறது.

கால்நடைகளுக்கு ஏற்படும் நோய் நீங்குவதற்காக விபூதி பெற்றுக்கொண்டு சென்று பாதிக்கப்பட்ட அந்தக் கால்நடைகளுக்குப் பூசினால் நோய் நீங்குகின்றது என்பதும் நம்பிக்கையாக உள்ளது. மக்கள் தங்களின் வேண்டுதல் நிறைவேறியதும் ஆலயத்திற்கு வந்து, பொங்கல் வைத்து வழிபாடு செய்கின்றனர்.

 பூஜைகள் 
தினமும் காலை, மாலை வேளைகளில் பூஜை நடைபெறும்.
 தமிழ்ப் புத்தாண்டு, ஆங்கிலப் புத்தாண்டு,  வைகாசி விசாகம், சித்ரா பௌர்ணமி, தை அமாவாசை, ஆடி அமாவாசை, ஆடிப் பூரம், மாசி மகம், கார்த்திகை தீபம், நவராத்திரி பெருவிழா, தீபாவளி, விநாயகர் சதுர்த்தி போன்ற விஷேச நாட்களில் சிறப்பு பூஜைகள் நடைபெறும்.

திருவிழா
ஆண்டு தோறும் மாசி மாதம் மேச்சேரி பத்ரகாளியம்மன் திருவிழா நடைபெறுகின்றது. அப்போது, பூங்கரகம் எடுத்தல், அலகு குத்துதல், அக்னிக்குண்டம் இறங்குதல், தீச்சட்டி எடுத்தல் என பக்தர்கள் தங்களது நேர்த்திக்கடனைச் செலுத்துகின்றனர். தேரோட்டம் நடைபெறுகின்றது.

அமைவிடம்

சேலத்தில் இருந்து 32 கிலோமீட்டர் தொலைவிலும், மேட்டூர் அணையில் இருந்து 20 கிலோமீட்டர் தொலைவிலும் 800 ஆண்டுகளுக்கு மேல் பழமைவாய்ந்த பத்ரகாளியம்மன் கோவில் உள்ளது

மேற்கோள்கள்

வெளி இணைப்புகள்

அருள்மிகு பத்ரகாளியம்மன் திருக்கோயில், மேச்சேரி - 636453."hrce.tn.gov.in".

கோயில் வரலாறு."hrce.tn.gov.in".

அருள்மிகு பத்ரகாளியம்மன் திருக்கோயில், மேச்சேரி- 636453."hrce.tn.gov.in".

 கோயில் அமைவிடம்

பகுப்பு:சேலம் மாவட்டத்திலுள்ள அம்மன் கோயில்கள்
பகுப்பு:சேலம்